title: Vykonávacie nariadenie Komisie (EÚ) 2020/21 zo 14. januára 2020, ktorým sa mení vykonávacie nariadenie (EÚ) č. 79/2012, ktorým sa stanovujú podrobné pravidlá vykonávania niektorých ustanovení nariadenia Rady (EÚ) č. 904/2010 o administratívnej spolupráci a boji proti podvodom v oblasti dane z pridanej hodnoty

text:
                  15.1.2020

                  SK

                  Úradný vestník Európskej únie

                  L 11/1

         VYKONÁVACIE NARIADENIE KOMISIE (EÚ) 2020/21
         zo 14. januára 2020,
         ktorým sa mení vykonávacie nariadenie (EÚ) č. 79/2012, ktorým sa stanovujú podrobné pravidlá vykonávania niektorých ustanovení nariadenia Rady (EÚ) č. 904/2010 o administratívnej spolupráci a boji proti podvodom v oblasti dane z pridanej hodnoty
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 904/2010 zo 7. októbra 2010 o administratívnej spolupráci a boji proti podvodom v oblasti dane z pridanej hodnoty (1), a najmä na jeho článok 47l písm. c),
         keďže:

                     (1)

                     V článku 7 ods. 2 písm. d) vykonávacieho nariadenia Komisie (EÚ) č. 79/2012 (2) sa stanovuje, že Komisia sprístupňuje webový portál členským štátom, ktoré sa rozhodnú uverejniť okrem iného daňovú sadzbu uplatniteľnú na poskytovanie telekomunikačných služieb, služieb rozhlasového a televízneho vysielania a elektronicky poskytovaných služieb uvedenú v článku 47 druhom odseku nariadenia (EÚ) č. 904/2010.

                     (2)

                     V kapitole 6 hlavy XII smernice Rady 2006/112/ES (3) sa stanovujú osobitné úpravy pre zdaniteľné osoby, ktoré poskytujú určité služby. Uvedená kapitola bola zmenená smernicou Rady (EÚ) 2017/2455 (4) a rozsah jej pôsobnosti bol rozšírený na poskytovanie služieb nezdaniteľným osobám a predaj tovaru na diaľku.

                     (3)

                     S cieľom zohľadniť rozšírenie rozsahu pôsobnosti osobitných úprav kapitoly 6 hlavy XII smernice 2006/112/ES bolo nariadenie (EÚ) č. 904/2010 zmenené nariadením (EÚ) 2017/2454 (5) a bol doň vložený článok 47g.

                     (4)

                     Vykonávacie nariadenie (EÚ) č. 79/2012 by sa preto malo zmeniť, aby sa v ňom zohľadnila táto zmena nariadenia (EÚ) č. 904/2010.

                     (5)

                     Na to, aby sa toto nariadenie mohlo uplatňovať od toho istého dňa ako zmenené ustanovenia kapitoly 6 hlavy XII smernice 2006/112/ES a článok 47g nariadenia (EÚ) č. 904/2010, malo by sa toto nariadenie uplatňovať od 1. januára 2021.

                     (6)

                     Opatrenia stanovené v tomto nariadení sú v súlade so stanoviskom Stáleho výboru pre administratívnu spoluprácu,

               PRIJALA TOTO NARIADENIE:

            Článok 1
            V článku 7 ods. 2 vykonávacieho nariadenia (EÚ) č. 79/2012 sa písmeno d) nahrádza takto:

                        „d)

                        od 1. januára 2021 daňové sadzby uplatniteľné na dodanie tovaru a poskytovanie služieb v súlade s osobitnými úpravami stanovenými v kapitole 6 hlavy XII smernice 2006/112/ES uvedené v článku 47g druhom odseku nariadenia (EÚ) č. 904/2010.“

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. januára 2021.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 14. januára 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 268, 12.10.2010, s. 1.

            (2)  Vykonávacie nariadenie Komisie (EÚ) č. 79/2012 z 31. januára 2012, ktorým sa stanovujú podrobné pravidlá vykonávania niektorých ustanovení nariadenia Rady (EÚ) č. 904/2010 o administratívnej spolupráci a boji proti podvodom v oblasti dane z pridanej hodnoty (Ú. v. EÚ L 29, 1.2.2012, s. 13).

            (3)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).

            (4)  Smernica Rady (EÚ) 2017/2455 z 5. decembra 2017, ktorou sa mení smernica 2006/112/ES a smernica 2009/132/ES, pokiaľ ide o určité povinnosti týkajúce sa dane z pridanej hodnoty pri poskytovaní služieb a predaji tovaru na diaľku (Ú. v. EÚ L 348, 29.12.2017, s. 7).

            (5)  Nariadenie Rady (EÚ) 2017/2454 z 5. decembra 2017, ktorým sa mení nariadenie (EÚ) č. 904/2010 o administratívnej spolupráci a boji proti podvodom v oblasti dane z pridanej hodnoty (Ú. v. EÚ L 348, 29.12.2017, s. 1).


title: Vykonávacie nariadenie Komisie (EÚ) 2020/43 zo 17. januára 2020, ktorým sa mení nariadenie (EÚ) č. 37/2010 na účely klasifikácie látky ciklezonid, pokiaľ ide o maximálny limit jej rezíduí (Text s významom pre EHP)

text:
                  20.1.2020

                  SK

                  Úradný vestník Európskej únie

                  L 15/5

         VYKONÁVACIE NARIADENIE KOMISIE (EÚ) 2020/43
         zo 17. januára 2020,
         ktorým sa mení nariadenie (EÚ) č. 37/2010 na účely klasifikácie látky ciklezonid, pokiaľ ide o maximálny limit jej rezíduí
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004 (1), a najmä na jeho článok 14 v spojení s jeho článkom 17,
         so zreteľom na stanovisko Európskej agentúry pre lieky, ktoré vydal Výbor pre lieky na veterinárne použitie 21. februára 2019,
         keďže:

                     (1)

                     V článku 17 nariadenia (ES) č. 470/2009 sa vyžaduje, aby sa nariadením stanovil maximálny limit rezíduí (ďalej len „MRL“) farmakologicky účinných látok určených na použitie vo veterinárnych liekoch pre zvieratá určené na výrobu potravín alebo v biocídnych výrobkoch používaných pri chove zvierat v Únii.

                     (2)

                     V tabuľke 1 prílohy k nariadeniu Komisie (EÚ) č. 37/2010 (2) sa uvádzajú farmakologicky účinné látky a ich klasifikácia, pokiaľ ide o MRL v potravinách živočíšneho pôvodu.

                     (3)

                     Látka ciklezonid sa v uvedenej tabuľke neuvádza.

                     (4)

                     Európska agentúra pre lieky (ďalej len „EMA“) dostala žiadosť o stanovenie MRL pre látku ciclesonide v prípade koňovitých.

                     (5)

                     EMA na základe stanoviska Výboru pre lieky na veterinárne použitie odporučila stanoviť MRL pre ciklezonid v tkanive koňovitých okrem zvierat produkujúcich mlieko na ľudskú spotrebu.

                     (6)

                     Podľa článku 5 nariadenia (ES) č. 470/2009 má EMA zvážiť použitie MRL určených pre farmakologicky účinnú látku v konkrétnej potravine pri iných potravinách získaných z rovnakého druhu alebo použitie MRL určených pre farmakologicky účinnú látku v jednom alebo vo viacerých druhoch pri iných druhoch.

                     (7)

                     EMA dospela k záveru, že extrapolácia MRL pre ciklezonid z koňovitých na iné druhy zvierat určených na produkciu potravín nie je v súčasnosti vhodná z dôvodu nedostatočných údajov.

                     (8)

                     Nariadenie (EÚ) č. 37/2010 by sa preto malo zodpovedajúcim spôsobom zmeniť.

                     (9)

                     Opatrenia stanovené v tomto nariadení sú v súlade so stanoviskom Stáleho výboru pre veterinárne lieky,

               PRIJALA TOTO NARIADENIE:

            Článok 1
            Príloha k nariadeniu (EÚ) č. 37/2010 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 17. januára 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 152, 16.6.2009, s. 11.

            (2)  Nariadenie Komisie (EÚ) č. 37/2010 z 22. decembra 2009 o farmakologicky účinných látkach a ich klasifikácii, pokiaľ ide o maximálne limity rezíduí v potravinách živočíšneho pôvodu (Ú. v. EÚ L 15, 20.1.2010, s. 1).

            PRÍLOHA
            Do tabuľky 1 prílohy k nariadeniu (EÚ) č. 37/2010 sa v abecednom poradí vkladá zápis tejto látky:

                        Farmakologicky účinná látka

                        Markerové rezíduá

                        Druh zvierat

                        MRL

                        Cieľové tkanivá

                        Iné ustanovenia [podľa článku 14 ods. 7 nariadenia (ES) č. 470/2009]

                        Terapeutická klasifikácia

                        „Ciklezonid

                        Suma ciklezonidu a desizobutyrylciklezonidu, meraná ako desizobutyrylciklezonid po hydrolýze ciklezonidu na desizobutyrylciklezonid

                           Koňovité

                        0,6 μg/kg
                        4 μg/kg
                        0,6 μg/kg
                        0,6 μg/kg

                        svalovina
                        tuk
                        pečeň
                        obličky

                        Nepoužívať pri zvieratách, ktorých mlieko je určené na ľudskú spotrebu.

                        kortikoidy/glukokortikoidy“


title: Vykonávacie Nariadenie Komisie (EÚ) 2020/42 zo 17. januára 2020, ktorým sa mení nariadenie (EÚ) č. 37/2010 na účely klasifikácie látky bambermycín, pokiaľ ide o maximálny limit jej rezíduí (Text s významom pre EHP)

text:
                  20.1.2020

                  SK

                  Úradný vestník Európskej únie

                  L 15/2

         VYKONÁVACIE NARIADENIE KOMISIE (EÚ) 2020/42
         zo 17. januára 2020,
         ktorým sa mení nariadenie (EÚ) č. 37/2010 na účely klasifikácie látky bambermycín, pokiaľ ide o maximálny limit jej rezíduí
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004 (1), a najmä na jeho článok 14 v spojení s jeho článkom 17,
         so zreteľom na stanovisko Európskej agentúry pre lieky, ktoré vydal Výbor pre lieky na veterinárne použitie 16. apríla 2019,
         keďže:

                     (1)

                     V článku 17 nariadenia (ES) č. 470/2009 sa vyžaduje, aby sa nariadením stanovil maximálny limit rezíduí (ďalej len „MRL“) farmakologicky účinných látok určených na použitie vo veterinárnych liekoch pre zvieratá určené na výrobu potravín alebo v biocídnych výrobkoch používaných pri chove zvierat v Únii.

                     (2)

                     V tabuľke 1 prílohy k nariadeniu Komisie (EÚ) č. 37/2010 (2) sa uvádzajú farmakologicky účinné látky a ich klasifikácia, pokiaľ ide o MRL v potravinách živočíšneho pôvodu.

                     (3)

                     Látka bambermycín sa v uvedenej tabuľke neuvádza.

                     (4)

                     Európskej agentúre pre lieky (ďalej len „EMA“) bola predložená žiadosť o stanovenie MRL pre látku bambermycín v tkanive králikov.

                     (5)

                     EMA na základe stanoviska Výboru pre lieky na veterinárne použitie nepovažuje za potrebné určiť MRL pre bambermycín v prípade králikov, keďže to nie je z hľadiska ochrany zdravia ľudí nevyhnutné.

                     (6)

                     Podľa článku 5 nariadenia (ES) č. 470/2009 má EMA zvážiť použitie MRL určených pre farmakologicky účinnú látku v konkrétnej potravine pri iných potravinách získaných z rovnakého druhu alebo použitie MRL určených pre farmakologicky účinnú látku v jednom alebo vo viacerých druhoch pri iných druhoch.

                     (7)

                     EMA dospela k záveru, že extrapolácia klasifikácie „nevyžadujú sa MRL“ pre bambermycín z tkaniva králikov na tkanivo iných druhov zvierat určených na produkciu potravín nie je v tomto prípade vhodná z dôvodu nedostatočných údajov.

                     (8)

                     Nariadenie (EÚ) č. 37/2010 by sa preto malo zodpovedajúcim spôsobom zmeniť.

                     (9)

                     Opatrenia stanovené v tomto nariadení sú v súlade so stanoviskom Stáleho výboru pre veterinárne lieky,

               PRIJALA TOTO NARIADENIE:

            Článok 1
            Príloha k nariadeniu (EÚ) č. 37/2010 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 17. januára 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 152, 16.6.2009, s. 11.

            (2)  Nariadenie Komisie (EÚ) č. 37/2010 z 22. decembra 2009 o farmakologicky účinných látkach a ich klasifikácii, pokiaľ ide o maximálne limity rezíduí v potravinách živočíšneho pôvodu (Ú. v. EÚ L 15, 20.1.2010, s. 1).

            PRÍLOHA
            Do tabuľky 1 v prílohe k nariadeniu (EÚ) č. 37/2010 sa v abecednom poradí vkladá zápis tejto látky:

                        Farmakologicky účinná látka

                        Markerové rezíduá

                        Druh zvierat

                        MRL

                        Cieľové tkanivá

                        Iné ustanovenia (podľa článku 14 ods. 7 nariadenia (ES) č. 470/2009)

                        Terapeutická klasifikácia

                        „Bambermycín

                        NEUPLATŇUJE SA

                        králiky

                        nevyžadujú sa MRL

                        NEUPLATŇUJE SA

                        Len na orálne použitie.

                        antiinfekčná látka/antibiotiká“


title: Vykonávacie nariadenie Komisie (EÚ) 2020/45 z 20. januára 2020 , ktorým sa mení vykonávacie nariadenie (EÚ) 2019/1379, pokiaľ ide o rozšírenie antidumpingového cla uloženého na dovoz bicyklov s pôvodom v Čínskej ľudovej republike na dovoz určitých častí a súčastí bicyklov s pôvodom v Čínskej ľudovej republike na základe nariadenia Rady (ES) č. 71/97

text:
                  21.1.2020

                  SK

                  Úradný vestník Európskej únie

                  L 16/7

         VYKONÁVACIE NARIADENIE KOMISIE (EÚ) 2020/45
         z 20. januára 2020 ,
         ktorým sa mení vykonávacie nariadenie (EÚ) 2019/1379, pokiaľ ide o rozšírenie antidumpingového cla uloženého na dovoz bicyklov s pôvodom v Čínskej ľudovej republike na dovoz určitých častí a súčastí bicyklov s pôvodom v Čínskej ľudovej republike na základe nariadenia Rady (ES) č. 71/97
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 11 ods. 2,
         keďže:

                     (1)

                     Nariadením (EHS) č. 2474/93 (2) Rada uložila konečné antidumpingové clo na dovoz bicyklov s pôvodom v Čínskej ľudovej republike.

                     (2)

                     V nadväznosti na prešetrovanie obchádzania sa nariadením Rady (ES) č. 71/97 (3) opatrenia rozšírili na dovoz určitých častí a súčastí bicyklov s pôvodom v Čínskej ľudovej republike. Rozšírenie opatrení v nadväznosti na prešetrovanie obchádzania zostáva v platnosti, pokiaľ sú naďalej v platnosti pôvodné opatrenia.

                     (3)

                     V nadväznosti na revízne prešetrovanie pred uplynutím platnosti podľa článku 11 ods. 2 nariadenia (EÚ) 2016/1036 sa vykonávacím nariadením Komisie (EÚ) 2019/1379 (4) predĺžila účinnosť opatrení platných pre dovoz bicyklov s pôvodom v Čínskej ľudovej republike o ďalších päť rokov. Keďže sa v ňom výslovne neuvádza rozšírenie vo vzťahu k niektorým častiam a súčastiam bicyklov, malo by sa objasniť, že rozšírenie opatrení sa zachováva aj vo vzťahu k dovozu uvedených častí a súčastí bicyklov s pôvodom v Čínskej ľudovej republike.

                     (4)

                     Vykonávacie nariadenie (EÚ) 2019/1379 by sa malo zmeniť, aby sa tiež objasnilo, že prešetrovaný výrobok patrí pod číselné znaky KN uvedené v danom nariadení v čase jeho uverejnenia, pričom prípadné zmeny číselných znakov KN nemajú na stanovené opatrenia žiaden dosah.

                     (5)

                     Vykonávacie nariadenie (EÚ) 2019/1379 by sa preto malo zodpovedajúcim spôsobom zmeniť.

                     (6)

                     Opatrenia stanovené v tomto nariadení sú v súlade so stanoviskom výboru zriadeného článkom 15 ods. 1 nariadenia (EÚ) 2016/1036,

               PRIJALA TOTO NARIADENIE:

            Článok 1
            Vykonávacie nariadenie (EÚ) 2019/1379 sa mení takto:

                        1.

                        Odôvodnenie 37 sa nahrádza takto:

                                    „(37)

                                    Výrobkom, ktorý je predmetom tohto prešetrovania, sú cestné bicykle a ostatné bicykle (vrátane dodávkových trojkoliek, ale s výnimkou jednokoliek), bez motora, v súčasnosti patriace pod číselné znaky KN 8712 00 30 a ex 8712 00 70 (kódy TARIC 8712007091, 8712007092 a 8712007099) (ďalej len „prešetrovaný výrobok“ alebo „bicykle“).

                        2.

                        V článku 1 sa odsek 1 nahrádza takto:

                           „1.   Týmto sa ukladá konečné antidumpingové clo na dovoz cestných bicyklov a ostatných bicyklov (vrátane dodávkových trojkoliek, ale s výnimkou jednokoliek) bez motora, v súčasnosti patriacich pod číselné znaky KN 8712 00 30 a ex 8712 00 70 (kódy TARIC 8712007091, 8712007092 a 8712007099), s pôvodom v Čínskej ľudovej republike.“

                        3.

                        V článku 1 sa vkladá tento odsek 4a:

                           „4a.   Týmto sa zachováva rozšírenie antidumpingového cla uloženého na dovoz bicyklov s pôvodom v Čínskej ľudovej republike na dovoz určitých častí a súčastí bicyklov s pôvodom v Čínskej ľudovej republike stanovené nariadením Rady (ES) č. 71/97.
                           Konečné antidumpingové clo uvedené v článku 2 ods. 1 nariadenia Rady (ES) č. 71/97 je antidumpingové clo pre „všetky ostatné spoločnosti“ uložené podľa článku 1 ods. 2 tohto nariadenia.“

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 20. januára 2020

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 21.

            (2)  Nariadenie Rady (EHS) č. 2474/93 z 8. septembra 1993, ktorým sa ukladá konečné antidumpingové clo na dovoz bicyklov s pôvodom v Čínskej ľudovej republike do Spoločenstva a s konečnou platnosťou sa vyberá dočasné antidumpingové clo (Ú. v. ES L 228, 9.9.1993, s. 1).

            (3)  Nariadenie Rady (ES) č. 71/97 z 10. januára 1997, ktorým sa rozširuje konečné antidumpingové clo uložené nariadením (EHS) č. 2474/93 na bicykle s pôvodom v Čínskej ľudovej republike na dovoz určitých častí a súčastí bicyklov z Čínskej ľudovej republiky a ktorým sa ukladá rozšírené clo na takýto dovoz registrovaný podľa nariadenia (ES) č. 703/96 (Ú. v. ES L 16, 18.1.1997, s. 55).

            (4)  Vykonávacie nariadenie Komisie (EÚ) 2019/1379 z 28. augusta 2019, ktorým sa ukladá konečné antidumpingové clo na dovoz bicyklov s pôvodom v Čínskej ľudovej republike po jeho rozšírení na dovoz bicyklov odosielaných z Indonézie, Malajzie, zo Srí Lanky, z Tuniska, Kambodže, Pakistanu a Filipín bez ohľadu na to, či majú alebo nemajú deklarovaný pôvod v týchto krajinách, po revíznom prešetrovaní pred uplynutím platnosti podľa článku 11 ods. 2 nariadenia (EÚ) 2016/1036 (Ú. v. EÚ L 225, 29.8.2019, s. 1).


title: Vykonávacie nariadenie Komisie (EÚ) 2020/44 z 20. januára 2020, ktorým sa zavádza registrácia dovozu určitých tkaných a/alebo stehovaných textílií zo sklenených vlákien s pôvodom v Čínskej ľudovej republike a Egypte

text:
                  21.1.2020

                  SK

                  Úradný vestník Európskej únie

                  L 16/1

         VYKONÁVACIE NARIADENIE KOMISIE (EÚ) 2020/44
         z 20. januára 2020,
         ktorým sa zavádza registrácia dovozu určitých tkaných a/alebo stehovaných textílií zo sklenených vlákien s pôvodom v Čínskej ľudovej republike a Egypte
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 24 ods. 5,
         po informovaní členských štátov,
         keďže:

                     (1)

                     Komisia 16. mája 2019 prostredníctvom oznámenia uverejneného v Úradnom vestníku Európskej únie (2) (ďalej len „oznámenie o začatí konania“) informovala o začatí antisubvenčného konania týkajúceho sa dovozu textílií zo sklenených vlákien s pôvodom v Čínskej ľudovej republike (ďalej len „ČĽR“) a Egypte do Únie na základe podnetu, ktorý 1. apríla 2019 podal navrhovateľ v mene výrobcov, ktorých výroba predstavuje viac než 25 % celkovej výroby textílií zo sklenených vlákien v Únii (ďalej len „navrhovateľ“).

                     (2)

                     Toto antisubvenčné prešetrovanie vykonáva Komisia súbežne s antidumpingovým prešetrovaním, ktoré sa vzťahuje na rovnaké výrobky a ktoré sa začalo 21. februára 2019 (3).

               1.   VÝROBOK, KTORÝ PODLIEHA REGISTRÁCII

                     (3)

                     Výrobkom, ktorý podlieha registrácii (ďalej len „dotknutý výrobok“), sú textílie z tkaných a/alebo stehovaných prameňov a/alebo priadzí z nekonečného skleneného vlákna tiež s ďalšími prvkami, okrem výrobkov, ktoré sú impregnované alebo predimpregnované, a okrem riedkych sieťovín s veľkosťou ôk viac ako 1,8 mm po dĺžke aj šírke a s plošnou hmotnosťou viac ako 35g/m2, v súčasnosti patriace pod číselné znaky KN ex 7019 39 00, ex 7019 40 00, ex 7019 59 00 a ex 7019 90 00 (kódy TARIC 7019390080, 7019400080, 7019590080 a 7019900080). Tieto číselné znaky KN a kódy TARIC sa uvádzajú len pre informáciu (4).

               2.   ŽIADOSŤ

                     (4)

                     Navrhovateľ predložil 31. júla 2019 žiadosť o registráciu podľa článku 24 ods. 5 základného nariadenia. Požadoval zavedenie registrácie dovozu dotknutého výrobku, aby následne bolo možné na tento dovoz od dátumu takejto registrácie uplatňovať opatrenia.

                     (5)

                     Navrhovateľ predložil 21. novembra 2019 opätovnú žiadosť o registráciu podľa článku 24 ods. 5 základného nariadenia, v ktorej uviedol aktuálne údaje o dovoze (ďalej len „druhá žiadosť o registráciu“).

               3.   DÔVODY REGISTRÁCIE

                     (6)

                     Podľa článku 24 ods. 5 základného nariadenia môže Komisia nariadiť colným orgánom, aby prijali potrebné kroky na registráciu dovozu, aby sa mohli následne uplatniť opatrenia na daný dovoz odo dňa takejto registrácie. Dovoz môže byť podrobený registrácii na základe žiadosti výrobného odvetvia Únie, ktorá obsahuje dostatočné dôkazy pre odôvodnenie takéhoto opatrenia.

                     (7)

                     Podľa navrhovateľa je registrácia odôvodnená, keďže existujú dostatočné dôkazy o tom, že dotknutý výrobok je subvencovaný, a dovoz za nízke ceny spôsobuje výrobnému odvetviu Únie značnú ujmu, ktorá sa ťažko napráva.

                     (8)

                     Komisia preskúmala žiadosť so zreteľom na článok 16 ods. 4 základného nariadenia. Posúdila, či existujú kritické okolnosti, za ktorých v prípade predmetného subvencovaného výrobku vznikla ťažko napraviteľná ujma spôsobená dovozom veľkého množstva výrobku zvýhodneného napadnuteľnými subvenciami v relatívne krátkom období, a či treba z tohto dovozu spätne vymerať vyrovnávacie clá, aby sa zabránilo opätovnému výskytu takejto ujmy.

               3.1.   Výrobky zvýhodnené napadnuteľnými subvenciami

                     (9)

                     Pokiaľ ide o subvencovanie, Komisia má k dispozícii dostatočné dôkazy o tom, že dovoz dotknutého výrobku z ČĽR a Egypta je subvencovaný. Údajné subvencie okrem iného predstavujú: priamy prevod finančných prostriedkov v zmysle článku 3 ods. 1 písm. a) bodu i) základného nariadenia, ušlé alebo nevybrané štátne príjmy v zmysle článku 3 ods. 1 písm. a) bodu ii) základného nariadenia a poskytovanie tovaru a služieb za nižšiu než primeranú odplatu v zmysle článku 3 ods. 1 písm. a) bodu iii) základného nariadenia.

                     (10)

                     Tieto opatrenia sú údajne subvencovaním, keďže zahŕňajú finančný príspevok od vlády ČĽR a vlády Egypta alebo iných regionálnych a miestnych vlád (vrátane verejných orgánov) a poskytujú výhodu vyvážajúcim výrobcom dotknutého výrobku. Údajne sú podmienené uskutočnením vývozu a/alebo uprednostňovaním použitia domáceho tovaru pred dovážaným tovarom a/alebo sú obmedzené na určité odvetvia a/alebo typy podnikov a/alebo geografické oblasti, a preto sú špecifické a napadnuteľné.

                     (11)

                     Dôkazy o subvencovaní sa sprístupnili vo verejnej verzii podnetu a v správe o dostatočnosti dôkazov sa im venovala podrobnejšia analýza.

                     (12)

                     Dostupné dôkazy preto v tejto fáze naznačujú, že vývoz dotknutého výrobku je zvýhodnený napadnuteľnými subvenciami.

               3.2.   Ujma, ktorá sa ťažko napráva

                     (13)

                     V žiadosti o registráciu boli poskytnuté dostatočné dôkazy o kritických okolnostiach, za ktorých bola v súvislosti s dotknutým výrobkom spôsobená ťažko napraviteľná ujma, ktorej príčinou je veľké množstvo dovozu zvýhodneného napadnuteľnými subvenciami v relatívne krátkom období. Navyše v druhej žiadosti o registráciu navrhovateľ tvrdil, že odvetvie Únie vyrábajúce textílie zo sklenených vlákien práve rokuje o zmluvách so zákazníkmi z Únie na rok 2020 a že okamžité zavedenie registrácie je nevyhnutné, aby odvetvie neprišlo v roku 2020 o veľkú časť obchodu v prospech subvencovaných výrobkov.

                     (14)

                     Komisia má dostatočné dôkazy o tom, že subvencovanie vyvážajúcich výrobcov spôsobuje výrobnému odvetviu Únie značnú ujmu, ktorá sa ťažko napráva. Tieto dôkazy pozostávajú z podrobných údajov uvedených v podnete a najnovšej žiadosti o registráciu, ktoré sa týkajú kľúčových faktorov ujmy uvedených v článku 8 ods. 4 základného nariadenia. Dôkazy o takýchto okolnostiach zahŕňajú rýchle zhoršenie situácie výrobného odvetvia Únie, ktoré sa vyznačovalo stlačenými ziskovými rozpätiami, ktoré medzi rokom 2015 a 30. septembrom 2018 klesli na polovicu, ako aj stratou piatich percentuálnych bodov podielu na trhu v rovnakom období. Súčasne s týmto zhoršením sa zaznamenal zvýšený objem dovozu z ČĽR a Egypta a zníženie jeho priemernej dovoznej ceny o 13,5 %, ktorá podľa podnetu v období od 1. októbra 2017 do 30. septembra 2018 výrazne podhodnocovala ceny výrobného odvetvia Únie, a to o 37 % v prípade ČĽR a o 26 % v prípade Egypta.

                     (15)

                     Komisia v tejto fáze takisto posudzovala, či sa utrpená ujma dá ťažko napraviť. Keďže najdôležitejší používatelia veľkých objemov textílií zo sklenených vlákien používajú zdĺhavé postupy na certifikáciu svojich dodávateľov, keď raz prejdú k čínskemu alebo egyptskému dodávateľovi, je nepravdepodobné, že by v krátkodobom či strednodobom horizonte prešli naspäť k výrobcovi z Únie. Takáto hrozba trvalej straty podielu na trhu alebo nižších príjmov predstavuje ujmu, ktorá sa ťažko napráva. Ako sa navyše uvádza v druhej žiadosti o registráciu, existuje jasné riziko, že v prípade nečinnosti by opatrenia, ktoré by sa mohli uložiť v roku 2020, stratili do veľkej miery účinok, pokiaľ ide o dopyt na trhu v roku 2020.

                     (16)

                     Jeden vyvážajúci výrobca, jeden používateľ a Čínska obchodná komora pre dovoz a vývoz výrobkov ľahkého priemyslu a remeselníckych výrobkov (ďalej len „komora CCCLA“) tvrdili, že predmetný dovoz by nemal vážne oslabiť nápravný účinok konečného cla, keďže priemerná jednotková cena dovozu sa medzi rokmi 2018 a 2019 zvýšila.

                     (17)

                     Na základe údajov Eurostatu upravených v súlade s metodikou vysvetlenou v odôvodneniach (21) až (24) však Komisia konštatovala, že priemerná jednotková cena textílií zo sklenených vlákien z ČĽR a Egypta sa znížila z 1,78 EUR/kg v roku 2015 na 1,54 EUR/kg v období prešetrovania v tomto prešetrovaní (od 1. januára do 31. decembra 2018, ďalej len „obdobie prešetrovania“). Po začatí prešetrovania sa síce jednotková cena od konca februára 2019 do septembra 2019 zvýšila na 1,57 EUR/kg, je však stále nižšia ako priemerná jednotková cena v rokoch 2015, 2016 alebo 2017, a výrazne nižšia ako cena nespôsobujúca ujmu stanovená v podnete. Tieto strany nevysvetlili, ako by so zreteľom na dôkazy uvedené v podnete takýto nárast jednotkovej ceny viedol k tomu, že predmetný dovoz by nemal vážne oslabiť nápravný účinok konečného cla. Toto tvrdenie sa preto zamietlo.

               3.3.   Dovoz veľkých množstiev v relatívne krátkom období

                     (18)

                     Navrhovateľ použil so svojej žiadosti o registráciu štatistické údaje Eurostatu o dovoze, aby preukázal mieru dovozu z ČĽR a Egypta a ukázal vývoj priemernej ceny tohto dovozu.

                     (19)

                     Jeden vyvážajúci výrobca, jeden používateľ a komora CCCLA tvrdili, že v žiadosti neboli poskytnuté dostatočné dôkazy požadované článkom 24 ods. 5 základného nariadenia, pretože v snahe poukázať na zvýšenie dovozu sa nesprávne upravili a porovnali najnovšie údaje o dovoze s predchádzajúcimi štatistikami dovozu. Ďalej tvrdili, že údaje o dovoze z Číny a z Egypta by sa mali analyzovať samostatne.

                     (20)

                     Komisia konštatovala, že žiadosť o registráciu založená na údajoch, ktoré mal navrhovateľ v čase jej podania, obsahovala dostatočné dôkazy na odôvodnenie takéhoto opatrenia. Komisia takisto uviedla, že v základnom nariadení nie je žiadne ustanovenie, podľa ktorého by sa mali údaje z každej krajiny analyzovať samostatne v prípadoch, že sa predmetný dovoz kumuluje podľa článku 8 ods. 3 základného nariadenia. Pri svojej analýze však Komisia vychádzala z vlastných údajov a nie z údajov poskytnutých navrhovateľom a údaje analyzovala pre obe krajiny samostatne, ako aj kumulatívne.

                     (21)

                     Komisia zistila dva špecifické problémy, ktoré ovplyvňujú metodiku použitú na analýzu štatistík s cieľom určiť hodnotu a objem textílií zo sklenených vlákien dovezených z ČĽR a Egypta. Prvý sa týka číselných znakov KN, ktoré Komisia posudzovala. Druhý problém sa týka kódov TARIC, ktoré Komisia posudzovala v rámci relevantných číselných znakov KN, keď analyzovala údaje po začatí súčasného prešetrovania.

                     (22)

                     Pokiaľ ide o zatriedenie, navrhovateľ tvrdil, že veľká väčšina textílií zo sklenených vlákien sa zatrieďuje len pod číselné znaky KN 7019 39 00 a 7019 40 00 (ďalej len „dva relevantné číselné znaky KN“), zatiaľ čo dovoz pod číselnými znakmi KN 7019 59 00 a 7019 90 00 zahŕňa najmä ostatné výrobky, preto ho v podnete nerozoberal. Navrhovateľ sa však domnieva, že nejaký dovoz textílií zo sklenených vlákien môže byť deklarovaný pod uvedenými číselnými znakmi, a preto pokladal za potrebné ich uviesť, aby pokryl celý dovoz dotknutého výrobku. Komisia preto začala konanie tak, že v opise výrobku v oznámení o začatí konania uviedla všetky štyri číselné znaky KN.

                     (23)

                     Pri analýze dovozu navrhovateľ tvrdil, že dva najrelevantnejšie číselné znaky KN sa vzťahujú aj na iné výrobky než na textílie zo sklenených vlákien. Podľa navrhovateľa bolo preto potrebné nespracované údaje Eurostatu upraviť na základe informácií o trhu od navrhovateľa a spoločností podporujúcich podnet. Úprava bola v prípade ČĽR pomerne malá a v prípade Egypta nebola ani potrebná. Odhady navrhovateľa boli potvrdené odpoveďami na formuláre na výber vzorky a vyplnenými dotazníkmi doručenými od vyvážajúcich výrobcov.

                     (24)

                     V súlade s článkom 24 ods. 5 základného nariadenia Komisia na začiatku vytvorila osobitné kódy TARIC v rámci každého zo štyroch číselných znakov KN pre textílie zo sklenených vlákien (5). Z prešetrovania však vyplynulo, že po začatí prešetrovania dovozcovia textílií zo sklenených vlákien využívali prevažne zvyškové („univerzálne“) kódy TARIC pod dvomi relevantnými číselnými znakmi KN (6), namiesto osobitných kódov TARIC vytvorených pre textílie zo sklenených vlákien. Vzhľadom na túto situáciu Komisia vo svojej analýze použila údaje vykázané v rámci kódov TARIC vytvorených pre textílie zo sklenených vlákien, ako aj v rámci „univerzálnych“ kódov TARIC pod dvomi relevantnými číselnými znakmi KN (7).

                     (25)

                     Keďže paralelné antidumpingové prešetrovanie uvedené v odôvodnení (2) sa týka dovozu rovnakého výrobku z tých istých krajín, dátum jeho začatia, teda 21. február 2019, by sa mal považovať za začiatok obdobia po začatí prešetrovania na posúdenie vývoja dovozu. Objemy dovozu z dotknutých krajín sa vyvíjajú takto:

                        Objemy dovozu z dotknutých krajín (v tonách)

                                 Krajina

                                 Mesačný priemer (OP)

                                 Obdobie po začatí prešetrovania (8)

                                 Rovnaké obdobie v OP (9)

                                 Mesačný priemer (po začatí prešetrovania)

                                 Δ
                                 OP – po začatí prešetrovania (spolu)

                                 Δ
                                 OP – po začatí prešetrovania (mesačný priemer)

                                 ČĽR

                                 2 635

                                 33 334

                                 23 703

                                 3 704

                                 41 %

                                 41 %

                                 Egypt

                                 1 249

                                 12 522

                                 11 735

                                 1 391

                                 7 %

                                 11 %

                                 Dotknuté krajiny

                                 3 884

                                 45 856

                                 35 439

                                 5 095

                                 29 %

                                 31 %

                                    Zdroj: databáza Surveillance 2.

               3.3.1.   Dovoz z ČĽR

                     (26)

                     Navrhovateľ poskytol vo svojom podnete dôkazy o dovoze veľkých množstiev čínskych textílií zo sklenených vlákien do Únie v období od 1. januára 2015 do 30. septembra 2018. Podľa podnetu mali čínski vyvážajúci výrobcovia počas uvedeného obdobia skutočne podiel na trhu od 17,8 % do 23,2 %. Priemerný objem mesačného dovozu v období od marca do novembra 2019 je približne o 41 % vyšší ako počas obdobia prešetrovania. Celkové množstvo čínskych textílií zo sklenených vlákien dovezené do Únie v období od marca do novembra 2019 je o 41 % vyššie ako celkové množstvo dovezené v rovnakom období v roku 2018.

               3.3.2.   Dovoz z Egypta

                     (27)

                     Navrhovateľ poskytol vo svojom podnete dôkazy o dovoze veľkých množstiev egyptských textílií zo sklenených vlákien v období od 1. januára 2015 do 30. septembra 2018, pričom jeho objem narástol o viac ako 14 000 % a podiel na trhu sa zvýšil z 0 % v roku 2015 na približne 8 % v roku 2018. Priemerný objem mesačného dovozu v období od marca do novembra 2019 je o 11 % vyšší ako počas obdobia prešetrovania. Celkové množstvo textílií zo sklenených vlákien s pôvodom v Egypte dovezených do Únie v období od marca do novembra 2019 je o 7 % väčšie ako celkové množstvo dovezené v rovnakom období v roku 2018.

               3.3.3.   Dovoz z ČĽR a Egypta kumulatívne

                     (28)

                     Navrhovateľ poskytol vo svojom podnete dôkazy o dovoze veľkých množstiev čínskych a egyptských textílií zo sklenených vlákien v období od 1. januára 2015 do 30. septembra 2018, pričom jeho objem narástol o 33 % a podiel na trhu sa zvýšil z 20,7 % v roku 2015 na 26 % v roku 2018. Priemerný objem mesačného dovozu v období od marca do novembra 2019 je o 31 % vyšší ako počas obdobia prešetrovania. Celkové množstvo textílií zo sklenených vlákien s pôvodom v ČĽR a Egypte dovezených do Únie v období od marca do novembra 2019 je o 29 % väčšie ako celkové množstvo dovezené v rovnakom období v roku 2018.

               3.3.4.   Záver o vývoji dovozu

                     (29)

                     Na základe číselných údajov v odôvodneniach (26) a (27) Komisia dospela k záveru, že dochádza k masívnemu nárastu dovozu z Egypta a ČĽR, a to tak kumulatívne, ako aj zvlášť z každej krajiny. Tento nárast spolu s príslušnými podielmi oboch vyvážajúcich krajín na trhu počas posudzovaného obdobia predstavujú masívny dovoz v pomerne krátkom období v zmysle článku 16 ods. 4 základného nariadenia.

               3.4.   Zabránenie opätovnému výskytu ujmy

                     (30)

                     A napokon, vzhľadom na úsudky stanovené v odôvodneniach (9) až (29), Komisia považovala za potrebné uložením povinnosti registrácie pripraviť možné retroaktívne uloženie opatrení s cieľom zabrániť opätovnému výskytu takejto ujmy. Podmienky na trhu po období prešetrovania majú skutočne tendenciu potvrdzovať, že situácia domáceho výrobného odvetvia sa zhoršuje vplyvom značného nárastu subvencovaného dovozu za nízke ceny.

               4.   POSTUP

                     (31)

                     Komisia teda dospela k záveru, že existujú dostatočné dôkazy, ktoré odôvodňujú zavedenie registrácie dovozu dotknutého výrobku v súlade s článkom 24 ods. 5 základného nariadenia.

                     (32)

                     Všetky zainteresované strany sa vyzývajú, aby písomne oznámili svoje stanoviská a poskytli podporné dôkazy. Komisia môže okrem toho zainteresované strany vypočuť za predpokladu, že podajú písomnú žiadosť a preukážu, že na ich vypočutie existujú osobitné dôvody.

               5.   REGISTRÁCIA

                     (33)

                     Podľa článku 24 ods. 5 základného nariadenia by sa mala zaviesť registrácia dovozu dotknutého výrobku, aby sa zabezpečilo, že ak sú výsledkom prešetrovania zistenia, ktoré vedú k uloženiu vyrovnávacích ciel, uvedené clá sa môžu po splnení potrebných podmienok vyberať z registrovaného dovozu spätne v súlade s uplatniteľnými právnymi ustanoveniami.

                     (34)

                     V tejto fáze prešetrovania ešte nie je možné odhadnúť výšku subvencovania v ČĽR a Egypte. V podnete sa neuvádza presný odhad výšky subvencovania, ktorý by sa mal bežne používať ako základ na stanovenie vyrovnávacích ciel. Obsahuje len odhad úrovne odstránenia ujmy v období od októbra 2017 do septembra 2018 vo výške 87 % v prípade ČĽR a 60 % v prípade Egypta. V súlade s článkom 15 ods. 1 štvrtým odsekom základného nariadenia by tento odhad výšky záväzkov bol relevantný len v prípade, že clo na základe výšky napadnuteľných subvencií by bolo vyššie a Komisia jednoznačne dospela k záveru, že nie je v záujme Únie, aby bolo uložené toto vyššie clo.

               6.   SPRACOVANIE OSOBNÝCH ÚDAJOV

                     (35)

                     So všetkými osobnými údajmi zhromaždenými v súvislosti s touto registráciou sa bude zaobchádzať v súlade s nariadením Európskeho parlamentu a Rady (ES) č. 2018/1725 (10),

               PRIJALA TOTO NARIADENIE:

            Článok 1

               1.   Colným orgánom sa týmto podľa článku 24 ods. 5 nariadenia (EÚ) 2016/1037 nariaďuje, aby prijali potrebné kroky na registráciu dovozu textílií z tkaných a/alebo stehovaných prameňov a/alebo priadzí z nekonečného skleneného vlákna tiež s ďalšími prvkami, okrem výrobkov, ktoré sú impregnované alebo predimpregnované, a okrem riedkych sieťovín s veľkosťou ôk viac ako 1,8 mm po dĺžke aj šírke a s plošnou hmotnosťou viac ako 35g/m2, v súčasnosti patriacich pod číselné znaky KN ex 7019 39 00, ex 7019 40 00, ex 7019 59 00 a ex 7019 90 00 (kódy TARIC 7019390080, 7019400080, 7019590080 a 7019900080) a s pôvodom v Čínskej ľudovej republike a Egypte, do Únie.

               2.   Povinnosť registrácie sa skončí deväť mesiacov po dátume nadobudnutia účinnosti tohto nariadenia.

               3.   Všetky zainteresované strany sa vyzývajú, aby do 21 dní odo dňa uverejnenia tohto nariadenia písomne oznámili svoje stanoviská, predložili podporné dôkazy alebo požiadali o vypočutie.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 20. januára 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 55.

            (2)  Oznámenie o začatí antisubvenčného konania týkajúceho sa dovozu určitých tkaných a/alebo stehovaných textílií zo sklenených vlákien s pôvodom v Čínskej ľudovej republike a Egypte (Ú. v. EÚ C 167, 16.5.2019, s. 11).

            (3)  Oznámenie o začatí antidumpingového konania týkajúceho sa dovozu určitých tkaných a/alebo stehovaných textílií zo sklenených vlákien s pôvodom v Čínskej ľudovej republike a Egypte (Ú. v. EÚ C 68, 21.2.2019, s. 29).

            (4)  Oznámenie, ktorým sa objasňujú oznámenia o začatí antidumpingového konania a antisubvenčného konania týkajúcich sa dovozu určitých tkaných a/alebo stehovaných textílií zo sklenených vlákien s pôvodom v Čínskej ľudovej republike a Egypte (Ú. v. EÚ C 314, 18.9.2019, s. 6).

            (5)  Kódy TARIC 7019390080, 7019400080, 7019590080, 7019900080.

            (6)  Kódy TARIC 7019390085, 7019400085.

            (7)  Kódy TARIC používané pre údaje o dovoze pred začatím prešetrovania: 7019390090 a 7019400099; kódy TARIC používané pre údaje o dovoze po začatí prešetrovania: 7019390080, 7019390085, 7019400080 a 7019400085.

            (8)  Obdobie po začatí antidumpingového konania, konkrétne od marca do novembra 2019.

            (9)  Marec až november 2018.

            (10)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).


title: Vykonávacie Nariadenie Komisie (EÚ) 2020/94 z 22. januára 2020, ktorým sa mení vykonávacie nariadenie (EÚ) 2015/2078, pokiaľ ide o colné kvóty na hydinové mäso s pôvodom na Ukrajine, a ktorým sa stanovuje výnimka z uvedeného vykonávacieho nariadenia na kvótový rok 2020

text:
                  23.1.2020

                  SK

                  Úradný vestník Európskej únie

                  L 18/1

         VYKONÁVACIE NARIADENIE KOMISIE (EÚ) 2020/94
         z 22. januára 2020,
         ktorým sa mení vykonávacie nariadenie (EÚ) 2015/2078, pokiaľ ide o colné kvóty na hydinové mäso s pôvodom na Ukrajine, a ktorým sa stanovuje výnimka z uvedeného vykonávacieho nariadenia na kvótový rok 2020
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 187 prvý pododsek písm. a) a b),
         keďže:

                     (1)

                     Rozhodnutím Rady (EÚ) 2019/2145 (2) Rada v mene Únie schválila Dohodu vo forme výmeny listov medzi Európskou úniou a Ukrajinou, ktorou sa menia obchodné preferencie v prípade hydinového mäsa a prípravkov z hydinového mäsa stanovené v Dohode o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (ďalej len „dohoda“).

                     (2)

                     Vo vykonávacom nariadení Komisie (EÚ) 2015/2078 (3) sa stanovuje otvorenie a správa dovozných colných kvót Únie na hydinové mäso s pôvodom na Ukrajine.

                     (3)

                     V súlade s dohodou má Únia o 50 000 ton zvýšiť colnú kvótu na mäso a jedlé droby z hydiny, čerstvé, chladené alebo mrazené, a na ostatné pripravené alebo konzervované mäso z moriek a z hydiny druhu Gallus domesticus, pokiaľ ide o číselné znaky KN zodpovedajúce poradovému číslu 09.4273 uvedenému vo vykonávacom nariadení (EÚ) 2015/2078.

                     (4)

                     Preto je vhodné zmeniť vykonávacie nariadenie (EÚ) 2015/2078 s cieľom zohľadniť množstvá colnej kvóty, ktoré sa majú podľa dohody sprístupniť.

                     (5)

                     Dohoda nadobudne platnosť 1. februára 2020. V prípade kvótového roku 2020 sa dodatočné množstvá výrobkov z hydinového mäsa v rámci colnej kvóty, ktorá sa má podľa dohody sprístupniť, majú vypočítať na pomernom základe, a to s prihliadnutím na dátum nadobudnutia platnosti dohody. Od obdobia kvóty začínajúceho sa 1. januára 2021 by mali byť k dispozícii celkové ročné množstvá výrobkov z hydinového mäsa podľa dohody.

                     (6)

                     Dodatočné množstvo kvóty na výrobky z hydinového mäsa pridelené Ukrajine podľa dohody by malo byť sprístupnené od 1. februára 2020, ktorý je dátumom nadobudnutia platnosti dohody. Podľa článku 2 vykonávacieho nariadenia (EÚ) 2015/2078 sa kvóta pre výrobky z hydinového mäsa pridelená Ukrajine spravuje štvrťročne.

                     (7)

                     Podľa článku 3 ods. 1 vykonávacieho nariadenia (EÚ) 2015/2078 je lehota na podávanie žiadostí o dovozné práva prvých sedem dní v mesiaci, ktorý predchádza každému štvrťroku. Pre čiastkové obdobie od 1. januára do 31. marca 2020 bude preto obdobie na podávanie žiadostí ku dňu nadobudnutia platnosti dohody už ukončené. Dodatočné obdobie na podávanie žiadostí o dovozné práva, ktoré zodpovedajú dodatočnému množstvu kvóty podľa dohody a ktoré sa vzťahujú na obdobie od 1. februára do 31. marca 2020, by sa preto malo stanoviť na prvých sedem dní februára 2020.

                     (8)

                     V článku 3 ods. 3 vykonávacieho nariadenia (EÚ) 2015/2078 sa stanovuje, že žiadatelia o dovozné práva pri predložení svojej prvej žiadosti na daný kvótový rok majú predložiť dôkaz o tom, že doviezli určité množstvo výrobkov z hydiny patriacich pod číselné znaky KN 0207, 0210 99 39, 1602 31, 1602 32 alebo 1602 39 21 podľa príslušných colných ustanovení (ďalej len „referenčné množstvo“) a že takýto dôkaz sa týka obdobia 12 mesiacov, ktoré sa končí jeden mesiac pred ich prvou žiadosťou. K dátumu nadobudnutia účinnosti tohto nariadenia takýto dôkaz o minulom dovoze už bude predložený žiadateľmi, ktorí podali žiadosti o dovozné práva v decembri 2019 v súvislosti so štvrtinou pôvodného množstva 19 200 ton, ktoré bolo sprístupnené v decembri 2019. Ročné množstvo na kvótový rok 2020 stanovené v dohode však predstavuje 65 033 ton. Preto existuje riziko, že dôkaz o minulom dovoze, ktorý predložili žiadatelia o dovozné práva v decembri 2019, nezohľadňuje zvýšenie množstiev kvóty stanovených v dohode. Preto je vhodné otvoriť pre tých žiadateľov, ktorí predložili dôkaz o minulom dovoze v decembri 2019, dodatočnú lehotu na predloženie ďalšieho dôkazu o minulom dovoze.

                     (9)

                     V článku 3 ods. 4 vykonávacieho nariadenia (EÚ) 2015/2078 sa celkové množstvo výrobkov, na ktoré sa môže vzťahovať žiadosť o dovozné práva predložená v jednom z čiastkových období uvedených v článku 2 daného vykonávacieho nariadenia, stanovuje vo výške 25 % referenčného množstva žiadateľa. S cieľom uplatňovať konzistentný rámec na dodatočné obdobie na podávanie žiadostí otvorené týmto nariadením by sa takýto limit mal uplatňovať aj na dodatočné obdobie na podávanie žiadostí o dovozné práva, ktoré zodpovedá dodatočnému množstvu kvóty v rámci dohody na obdobie od 1. februára do 31. marca 2020.

                     (10)

                     Vykonávacie nariadenie (EÚ) 2015/2078 by sa preto malo zodpovedajúcim spôsobom zmeniť.

                     (11)

                     Toto nariadenie by sa malo uplatňovať od dátumu nadobudnutia platnosti dohody. Preto by toto nariadenie malo nadobudnúť účinnosť čo najrýchlejšie.

                     (12)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Zmena vykonávacieho nariadenia (EÚ) 2015/2078
            Príloha I k vykonávaciemu nariadeniu (EÚ) 2015/2078 sa nahrádza textom uvedeným v prílohe k tomuto nariadeniu.

            Článok 2
            Výnimky z vykonávacieho nariadenia (EÚ) 2015/2078 na kvótový rok 2020

               1.   Odchylne od článku 2 vykonávacieho nariadenia (EÚ) 2015/2078, pokiaľ ide o kvótu s poradovým číslom 09.4273 uvedenú v prílohe I k danému vykonávaciemu nariadeniu a zmenenú článkom 1 tohto nariadenia, sa na obdobie od 1. februára do 31. marca 2020 sprístupní dodatočné množstvo 8 333 ton.

               2.   Odchylne od článku 3 ods. 1 vykonávacieho nariadenia (EÚ) 2015/2078, pokiaľ ide o kvótu s poradovým číslom 09.4273 uvedenú v prílohe I k danému vykonávaciemu nariadeniu a zmenenú článkom 1 tohto nariadenia, pokiaľ ide o obdobie od 1. februára do 31. marca 2020, žiadosti o dovozné práva, ktoré sa týkajú dodatočného množstva uvedeného v odseku 1, sa predložia v prvých siedmich dňoch februára 2020.

               3.   Odchylne od článku 3 ods. 3 vykonávacieho nariadenia (EÚ) 2015/2078 môžu žiadatelia, ktorí požiadali o dovozné práva v decembri 2019, predložiť dodatočný dôkaz o množstve výrobkov z hydiny patriacich pod číselné znaky KN 0207, 0210 99 39, 1602 31, 1602 32 alebo 1602 39 21, ktoré doviezli alebo ktoré boli dovezené v ich mene podľa príslušných colných ustanovení v období od 1. novembra 2018 do 31. októbra 2019 vrátane. Takýto dodatočný dôkaz o minulom dovoze sa predloží počas prvých siedmich dní februára 2020.

            Článok 3
            Žiadosti o dovozné práva predložené vo februári 2020
            Celkové množstvo výrobkov, na ktoré sa vzťahuje žiadosť o dovozné práva predložená vo februári 2020 podľa článku 2 ods. 2, nesmie presiahnuť 25 % referenčného množstva žiadateľa. U žiadateľov, ktorí predložili dodatočný dôkaz v súlade s článkom 2 ods. 3, sa referenčné množstvo určí so zohľadnením uvedeného dodatočného dôkazu.

            Článok 4
            Nadobudnutie účinnosti a uplatňovanie
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 1. februára 2020.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. januára 2020

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 347, 20.12.2013, s. 671.

            (2)  Rozhodnutie Rady (EÚ) 2019/2145 z 5. decembra 2019 o uzavretí, v mene Únie, Dohody vo forme výmeny listov medzi Európskou úniou a Ukrajinou, ktorou sa menia obchodné preferencie v prípade hydinového mäsa a prípravkov z hydinového mäsa stanovené v Dohode o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (Ú. v. EÚ L 325, 16.12.2019, s. 41).

            (3)  Vykonávacie nariadenie Komisie (EÚ) 2015/2078 z 18. novembra 2015, ktorým sa otvárajú dovozné colné kvóty Únie na hydinové mäso s pôvodom na Ukrajine a ktorým sa stanovuje ich správa (Ú. v. EÚ L 302, 19.11.2015, s. 63).

            PRÍLOHA
            Bez ohľadu na pravidlá výkladu kombinovanej nomenklatúry sa znenie opisu výrobkov pokladá len za orientačné, keďže uplatniteľnosť preferenčných opatrení sa v kontexte tejto prílohy určuje na základe rozsahu číselných znakov KN. V prípade, že sa pred číselným znakom KN uvádza „ex“, uplatnenie preferenčného režimu sa má stanoviť na základe číselného znaku KN spolu s príslušným opisom.

                        Poradové číslo

                        Číselné znaky KN

                        Opis

                        Dovozné obdobie

                        Množstvo v tonách (netto hmotnosť)

                        Uplatniteľné clo
                        (v EUR/t)

                        09.4273

                        0207 11 30
                        0207 11 90
                        0207 12
                        0207 13 10
                        0207 13 20
                        0207 13 30
                        0207 13 50
                        0207 13 60
                        0207 13 70
                        0207 13 99
                        0207 14 10
                        0207 14 20
                        0207 14 30
                        0207 14 50
                        0207 14 60
                        0207 14 70
                        0207 14 99
                        0207 24
                        0207 25
                        0207 26 10
                        0207 26 20
                        0207 26 30
                        0207 26 50
                        0207 26 60
                        0207 26 70
                        0207 26 80
                        0207 26 99
                        0207 27 10
                        0207 27 20
                        0207 27 30
                        0207 27 50
                        0207 27 60
                        0207 27 70
                        0207 27 80
                        0207 27 99
                        0207 41 30
                        0207 41 80
                        0207 42
                        0207 44 10
                        0207 44 21
                        0207 44 31
                        0207 44 41
                        0207 44 51
                        0207 44 61
                        0207 44 71
                        0207 44 81
                        0207 44 99
                        0207 45 10
                        0207 45 21
                        0207 45 31
                        0207 45 41
                        0207 45 51
                        0207 45 61
                        0207 45 81
                        0207 45 99
                        0207 51 10
                        0207 51 90
                        0207 52 90
                        0207 54 10
                        0207 54 21
                        0207 54 31
                        0207 54 41
                        0207 54 51
                        0207 54 61
                        0207 54 71
                        0207 54 81
                        0207 54 99
                        0207 55 10
                        0207 55 21
                        0207 55 31
                        0207 55 41
                        0207 55 51
                        0207 55 61
                        0207 55 81
                        0207 55 99
                        0207 60 05
                        0207 60 10
                        ex 0207 60 21  (1)

                        0207 60 31
                        0207 60 41
                        0207 60 51
                        0207 60 61
                        0207 60 81
                        0207 60 99
                        0210 99 39
                        1602 31
                        1602 32
                        1602 39 21

                        mäso a jedlé droby z hydiny, čerstvé, chladené alebo mrazené; ostatné pripravené alebo konzervované mäso z moriek a z hydiny druhu Gallus domesticus

                        rok 2020
                        od roku 2021

                        65 033
                        70 000

                        0

                        09.4274

                        0207 12

                        mäso a jedlé droby z hydiny, vcelku, mrazené

                        20 000

                        0

               (1)  Čerstvé alebo chladené polovičky alebo štvrtiny perličiek.


title: Vykonávacie Nariadenie Komisie (EÚ) 2020/184 z 11. februára 2020, ktorým sa tristo ôsmykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida

text:
                  11.2.2020

                  SK

                  Úradný vestník Európskej únie

                  LI 38/1

         VYKONÁVACIE NARIADENIE KOMISIE (EÚ) 2020/184
         z 11. februára 2020,
         ktorým sa tristo ôsmykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida (1), a najmä na jeho článok 7 ods. 1 písm. a) a článok 7a ods. 1,
         keďže:

                     (1)

                     V prílohe I k nariadeniu (ES) č. 881/2002 sa uvádza zoznam osôb, skupín a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

                     (2)

                     Dňa 4. februára 2020 sankčný výbor Bezpečnostnej rady OSN rozhodol o pridaní jedného záznamu do zoznamu osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov.

                     (3)

                     Príloha I k nariadeniu (ES) č. 881/2002 by sa preto mala zodpovedajúcim spôsobom zmeniť.

                     (4)

                     S cieľom zabezpečiť, aby boli opatrenia stanovené v tomto nariadení účinné, by toto nariadenie malo nadobudnúť účinnosť okamžite,

               PRIJALA TOTO NARIADENIE:

            Článok 1
            Príloha I k nariadeniu (ES) č. 881/2002 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 11. februára 2020

                  Za Komisiu

                  Predsedníčka

               Ursula VON DER LEYEN

            (1)  Ú. v. ES L 139, 29.5.2002, s. 9.

            PRÍLOHA
            V prílohe I k nariadeniu (ES) č. 881/2002 sa pod nadpis „Fyzické osoby“ dopĺňa tento záznam:

               „AMADOU KOUFA [spoľahlivý alias: a) Amadou Barry; b) Amadou Kouffa; c) Hamadoun Koufa; d) Hamadoun Kouffa; e) Hamadou Koufa; f) Hamadou Kouffa]. Dátum narodenia: približne 1958. Miesto narodenia: Koufa, Mali. Adresa: Mali. Ďalšie informácie: Farba očí: hnedá. Farba vlasov: tmavá. Dátum zaradenia do zoznamu v zmysle článku 7d ods. 2 písm. i): 4. 2. 2020.“


title: Vykonávacie nariadenie Komisie (EÚ) 2020/186 zo 7. februára 2020 o zatriedení určitého tovaru do kombinovanej nomenklatúry

text:
                  12.2.2020

                  SK

                  Úradný vestník Európskej únie

                  L 39/3

         VYKONÁVACIE NARIADENIE KOMISIE (EÚ) 2020/186
         zo 7. februára 2020
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 7. februára 2020

                  Za Komisiu

                  v mene predsedníčky

               Stephen QUEST

                  generálny riaditeľ

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

            PRÍLOHA

                        Opis tovaru

                        Zatriedenie (číselný znak KN)

                        Odôvodnenie

                        (1)

                        (2)

                        (3)

                        Polyakrylové elastoméry vo forme bielych blokov s rozmermi približne 63 × 40 × 15 cm a pozostávajúce z:

                                    —

                                    dvoch alebo troch druhov akrylátových monomérov [etylakrylátu a jedného alebo obidvoch týchto monomérov: n-butyl akrylátu a (2-metoxyetyl)-akrylátu],

                                    —

                                    malých množstiev monomérov s reaktívnym miestom obsahujúcich chlórovú, epoxidovú alebo karboxylovú skupinu.

                              Tieto polyakrylové elastoméry majú jódové číslo nižšie ako 4.

                        3906 90 90

                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 3906, 3906 90  a 3906 90 90 .
                        Jódové číslo spolu s prítomnosťou monomérov s reaktívnym miestom poukazuje na nemožnosť vulkanizácie tovaru použitím obvyklého systému so sírou.
                        Tovar možno vulkanizovať systémami neobsahujúcimi síru. Určité druhy možno vulkanizovať systémom s mydlom/so sírou, v ktorých má síra funkciu urýchľovača, a nie vulkanizačného činidla. V oboch systémoch je výsledkom vulkanizácie väzba C-O-C.
                        Keďže tovar nemožno vulkanizovať so sírou, nevzťahuje sa naň definícia syntetického kaučuku uvedená v poznámke 4 a) k 40. kapitole.
                        Tovar teda nemožno zatriediť do 40. kapitoly.
                        Tovar sa má preto zatriediť pod číselný znak KN 3906 90 90  ako ostatné akrylové polyméry, v primárnych formách.


title: Vykonávacie nariadenie Rady (EÚ) 2020/189 z 12. februára 2020, ktorým sa vykonáva článok 9 nariadenia (ES) č. 1183/2005, ktorým sa zavádzajú určité osobitné reštriktívne opatrenia namierené proti osobám, ktoré porušujú zbrojné embargo voči Konžskej demokratickej republike

text:
                  13.2.2020

                  SK

                  Úradný vestník Európskej únie

                  LI 40/1

         VYKONÁVACIE NARIADENIE RADY (EÚ) 2020/189
         z 12. februára 2020,
         ktorým sa vykonáva článok 9 nariadenia (ES) č. 1183/2005, ktorým sa zavádzajú určité osobitné reštriktívne opatrenia namierené proti osobám, ktoré porušujú zbrojné embargo voči Konžskej demokratickej republike
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1183/2005 z 18. júla 2005, ktorým sa zavádzajú určité osobitné reštriktívne opatrenia namierené proti osobám, ktoré porušujú zbrojné embargo voči Konžskej demokratickej republike (1), a najmä na jeho článok 9,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 18. júla 2005 prijala nariadenie (ES) č. 1183/2005.

                     (2)

                     Výbor Bezpečnostnej rady Organizácie Spojených národov zriadený podľa rezolúcie Bezpečnostnej rady Organizácie Spojených národov č. 1533 (2004) 6. februára 2020 zaradil jednu osobu na zoznam osôb a subjektov, na ktoré sa vzťahujú reštriktívne opatrenia. Táto osoba by sa preto mala pridať do prílohy I k nariadeniu (ES) č. 1183/2005.

                     (3)

                     Príloha I k nariadeniu (ES) č. 1183/2005 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha I k nariadeniu (ES) č. 1183/2005 sa týmto mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. februára 2020

                  Za Radu

                  predsedníčka

               A. METELKO-ZGOMBIĆ

            (1)  Ú. v. EÚ L 193, 23.7.2005, s. 1.

            PRÍLOHA
            Do zoznamu uvedeného v prílohe I k nariadeniu (ES) č. 1183/2005 sa dopĺňa táto osoba:

               „36. Seka BALUKU (nespoľahlivý alias: a) Mzee Kajaju, b) Musa, c) Lumu, d) Lumonde)
               Hodnosť: Najvyšší veliteľ spojených demokratických síl (Allied Democratic Forces – ADF)
               Dátum narodenia: približne 1977.
               Štátna príslušnosť: Uganda
               Adresa: posledné známe miesto je tábor Kajuju, Medina II, oblasť Beni, Severné Kivu, Konžská demokratická republika
               Dátum označenia zo strany OSN: 6. február 2020
               Ďalšie informácie: Dlhoročný člen ADF Baluku bol zástupcom zakladateľa ADF Jamila Mukulua, až kým v roku 2014 po vojenskej operácii FARDC (Sukola I) neprevzal velenie.

                     Ďalšie informácie zo súhrnu dôvodov zaradenia do zoznamu, ktoré poskytol sankčný výbor:

                  Odôvodnenie zaradenia do zoznamu:

               Seka Baluku bol zaradený do zoznamu 6. februára 2020 na základe bodu 7 rezolúcie č. 2293 (2016) za účasť na činnostiach alebo poskytovanie podpory činnostiam, ktoré ohrozujú mier, stabilitu a bezpečnosť KDR.

                  Ďalšie informácie:

               Najvyšší veliteľ AFD. Ako sa zdôraznilo v niekoľkých správach skupiny expertov pre KDR (S/2015/19, S/2015/797, S/2016/1102, S/2017/672, S/2018/531, S/2019/469, S/2019/974), Seka Baluku spáchal, plánoval a/alebo riadil opakované útoky, zabíjanie a mrzačenie, znásilňovanie a iné sexuálne násilie, únosy civilistov vrátane detí, ako aj útoky na zdravotnícke zariadenia, najmä v Mamove (oblasť Beni), 12. a 24. februára 2019, a tiež pokračujúci nábor a využívanie detí počas útokov a na účely nútenej práce v oblasti Beni v KDR aspoň od roku 2015.“


title: Vykonávacie Nariadenie Komisie (EÚ) 2020/191 z 10. februára 2020 o zatriedení určitého tovaru do kombinovanej nomenklatúry

text:
                  13.2.2020

                  SK

                  Úradný vestník Európskej únie

                  L 40/1

         VYKONÁVACIE NARIADENIE KOMISIE (EÚ) 2020/191
         z 10. februára 2020
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. februára 2020

                  Za Komisiu

                  v mene predsedníčky

               Stephen QUEST

                  generálny riaditeľ

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

            PRÍLOHA

                        Opis tovaru

                        Zatriedenie (číselný znak KN)

                        Odôvodnenie

                        (1)

                        (2)

                        (3)

                        Ohybné dutinky pozostávajúce z vrstvy pletenej syntetickej textílie (85 % nylonu, 15 % elastanu) na vonkajšej strane a výstelky z neľahčeného plastového materiálu podobného gélu na vnútornej strane. Ohybné dutinky existujú v rôznych dĺžkach (od 65 mm do 150 mm) a priemeroch (od 15 mm do 30 mm).
                        Výrobok sa predkladá na použitie na zmiernenie tlaku a bolesti vznikajúcej trením na citlivých prstoch, palcoch alebo nechtoch na rukách alebo nohách. Dĺžka výrobku sa dá prispôsobiť jeho nastrihaním.
                        Výrobok je balený na predaj v malom.

                        6307 90 10

                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 1 k 63. kapitole a znením číselných znakov KN 6307, 6307 90  a 6307 90 10 .
                        Zatriedenie do položky 3005 je vylúčené, keďže tovar nemá charakter vaty, gázy, ovínadiel alebo podobných výrobkov, vo formách alebo baleniach na predaj v malom na lekárske účely.
                        Zatriedenie do 39. kapitoly ako plasty a výrobky z nich je vylúčené v súlade s poznámkou 2 p) k tejto kapitole, pretože tovar je vyrobený z textílií položky 5903 (textílie impregnované, potiahnuté, pokryté alebo laminované plastmi).
                        Tovar je vyrobený v dohotovenom stave, spôsobilý na použitie a ako taký je celkom dohotoveným textilným výrobkom v súlade s poznámkou 7 b) k XI. triede. Hoci tovar pozostáva z textílií položky 5903 (textílie impregnované, potiahnuté, pokryté alebo laminované plastmi), zatriedenie do 59. kapitoly je vylúčené v súlade s poznámkou 8 a) k XI. triede, pretože 59. kapitola sa nevzťahuje na celkom dohotovené výrobky v zmysle poznámky 7 k tej istej triede.
                        Položka 6307 sa vzťahuje na ostatné celkom dohotovené výrobky z akejkoľvek textílie v zmysle poznámky 1 k 63. kapitole za predpokladu, že nie sú zahrnuté v iných položkách XI. triedy. Vzťahuje sa aj na výrobky v metráži, ktoré sa dajú prispôsobiť ich nastrihaním na požadovanú dĺžku, a ktoré sú celkom dohotovené v zmysle poznámky 7 k XI. triede (pozri aj vysvetlivky k harmonizovanému systému k položke 6307, prvý a tretí odsek).
                        Výrobok sa preto má zatriediť pod číselný znak KN 6307 90 10  ako ostatné celkom dohotovené textilné výrobky.